Ennestään tiedetään, että maailman meriin päätyvillä valtavilla muovimäärillä on vakavia vaikutuksia merten elämään. Yhdysvaltalaistutkimuksessa on havaittu uusi haitta: muovijätteen mukana uusille alueille kulkeutuu vieraslajeja yllättävän kaukaa.

Oregonin osavaltioyliopiston (siirryt toiseen palveluun) tutkimuksessa jäljitettiin eliölajeja, jotka olivat tulleet Japanin vuoden 2011 maanjäristyksen ja tsunamin runtelemilta rannoilta viiden vuoden aikana Pohjois-Amerikan länsirannikolle ja Havaijin saarille.

Tsunamin takia merivirtojen kuljeteltavaksi päätyi arviolta viisi miljoonaa tonnia jätettä – kokonaisista aluksista, konteista ja poijuista monenlaiseen rojuun. Oregonin rannikolta löytyi runsas vuosi tsunamin jälkeen monikymmentonninen betonilaituri, ja jätettä kellui rannoille vielä viime keväänä.

Tutkimuksen aikana kirjattiin lähes 300 vieraslajia, jotka olivat selvinneet hengissä pitkästä ja ankarasta merimatkasta. Etukäteen tutkijat arvelivat, että rannoille ajautuisi avomeren lajeja, mutta heidän suureksi yllätyksekseen osa tulokkaista oli peräisin Japanin rannikolta asti.

Tämä aasialainen rantarapu, Hemigrapsus sanguineas, ajelehti hengissä tuhansien kilometrien matkan. Oregonin osavaltioyliopisto

Laivamadot loppuivat parissa vuodessa

Rannikolle vuosina 2012–2014 ajautuneiden japanilaisten puutalojen pirstaleiden mukana tuli laivamatoja, matomaisia simpukoita, jotka tuhoavat puuta. Vuonna 2014 niiden määrä kuitenkin kääntyi jyrkkään laskuun.

Siinä vaiheessa tutkijoiden huomio kiinnittyi ennen muuta muovin, lasikuidun ja styroksin kaltaiseen luonnossa hajoamattomaan jätteeseen, joka tarjosi vieraslajeille pitkäikäisiä asuinpaikkoja ja kulkuneuvoja.

Kahdeksan tuhannen kilometrin päästä on kulkeutunut muun muassa wakame-ruskolevää. Se on japanilaisille ruokaa, mutta muualla – myös Euroopassa – yksi sadasta vaarallisimmaksi nimetystä vieraslajista (siirryt toiseen palveluun). Se muodostaa merenpohjaan tiheikköjä, jotka vievät valoa ja tilaa kotoperäisiltä lajeilta.

Ilmastonmuutos pahentanee ongelmaa

Toistaiseksi tutkijoilla ei ole dokumentoitua näyttöä siitä, että mikään lajeista olisi alkanut lisääntyä Yhdysvaltain rannoilla. Sellaisen havaitseminen voikin viedä vuosia, sanoo tutkimusta johtanut James Carlton. Viidennes tänä vuonna havaituista vieraslajeista tuli perille lisääntymiskuntoisina.

– Sen olemme tästä oppineet, että jotkut eliöt voivat olla käsittämättömän sitkeitä. Kun näimme ensimmäiset japanilaislajit Oregonissa, olimme suorastaan järkyttyneitä. Nyt en hämmästyisi, jos Oregonin rannoilla eläisi niitä. Itse asiassa hämmästyisin, ellei eläisi, Carlton sanoo.

Maailman meriin päätyy nykyisin kymmenen miljoonaa tonnia muovia vuodessa. Ilmastonmuutoksen ennustetaan lisäävän hirmumyrskyjä. On hyvin odotettavaa, että niiden jäljiltä muovijätettä kulkeutuu meriin yhä enemmän ja vieraslajiongelmakin yltyy, Carlton sanoo.

Tutkimus on julkaistu Science (siirryt toiseen palveluun)-lehdessä.

Mike Nelson / EPA

Lue myös:

Tutkijan väite kierrätysmuovin vaaroista herätti kysymyksiä – tässä kolme vastausta

Tutkija selvitti, miksi muoviroskat kannattaa ehdottomasti pestä: likaisena kierrätetty muovi voi olla terveydelle haitaksi